वैष्णो देवी मंदिर

वैष्णो देवी मंदिर, जेकरा के श्री माता वैष्णो देवी मंदिर चाहे वैष्णो देवी भवन नाँव से भी जानल जाला, भारत के कटरा (जिला रियासी, जम्मू-कश्मीर) में स्थित एगो प्रसिद्ध हिंदू मंदिर हवे। ई मंदिर वैष्णो देवी के समर्पित बा, जे देवी हिंदू लोगन के मान्यता अनुसार महाकाली, महालक्ष्मी आ महासरस्वती के संयुक्त रूप मानी जाली। ई मंदिर त्रिकुटा पर्वत पर लगभग 5,200 फीट (1,500 मीटर) के ऊँचाई पर बाटे। ई जम्मू शहर से करीब 43 किमी आ जिला मुख्यालय रियासी कस्बा से करीब 29 किमी दूर बा। मंदिर के देखरेख आ संचालन श्री माता वैष्णो देवी श्राइन बोर्ड द्वारा कइल जाला, आ 1986 से जम्मू-कश्मीर के राज्यपाल एह बोर्ड के अध्यक्ष होखे लें। ई भारत के सबसे पॉपुलर तीरथ सब में से हवे, जहाँ हर साल लाखन के गिनती में श्रद्धालु दर्शन करे आवेलें। एगो आँकड़ा के हिसाब से 2023 में करीब 95.2 लाख तीर्थयात्री एह मंदिर में आइल रहलें।